Mattias Tesfaye (S), 2023-05-10:
Tak til Alternativet for at fremsætte beslutningsforslaget.
Det er jo altid en god idé at debattere de rammer, som vi ønsker for vores børn, for familier og for fællesskabet.
Modellen skal indeholde mulighed for at kombinere de økonomiske tilskud fra kommunen med en supplerende arbejdsindkomst.
I dag er det op til den enkelte kommune at beslutte, om de vil give forældre mulighed for at få tilskud til pasning af egne børn i stedet for en plads i dagtilbud.
Derudover skal forældre opfylde en række betingelser, hvor en af dem er, at forældre ikke må have en arbejdsindtægt ved siden af eller modtage nogen former for overførselsindkomst.
Tilskuddet til pasning af egne børn er dermed et alternativ til at være til rådighed og have tilknytning til arbejdsmarkedet.
Regeringen prioriterer et godt børneliv, og vi ser daginstitutioner og dagpleje som en af hjørnestenene i det.
I dagtilbuddene understøtter det pædagogiske personale hver dag børnenes trivsel og læring.
Det handler bl.a. om, at alle børn skal opleve at være en del af et børnefællesskab, at børnene lærer at indgå i relationer med hinanden, lærer at knytte venskaber, håndtere konflikter, tage hensyn til hinanden og den slags ting.
Jeg tror på, at det er vigtigt, at børn lærer at indgå i den slags fællesskaber, hvor man møder andre børn, der ikke nødvendigvis ligner en selv.
Det skaber tillid og rummelighed, og det er erfaringer, som børnene tager med sig fra dagtilbuddene, og som efter min opfattelse er et af elementerne i at skabe sammenhængskraft i Danmark – at det, vi lærer som børn, tager vi med os videre i livet.
Ud over at løfte den vigtige opgave med at give børnene en god start på livet, spiller dagtilbuddene også en anden vigtig rolle i vores samfund.
De er afgørende for en arbejdsmarkedsmodel, hvor det som udgangspunkt er begge forældre, der går på arbejde og bidrager til velfærdssamfundet, særlig i en tid, hvor der mangler arbejdskraft som nu.
Det er ikke kun i dagtilbuddene, de har svært ved at finde
kvalificeret pædagogisk personale
; også i skolerne, i ældreplejen, sundhedsvæsenet, fængslerne og i store dele af den private sektor er der rekrutteringsudfordringer.
Jeg kan godt frygte, at hvis vi gør det endnu mere attraktivt at modtage tilskud til pasning af egne børn, så må det forventes at endnu flere forældre vælger at hjemmepasse deres børn med en mindre tilknytning til arbejdsmarkedet i stedet for at være en del af arbejdsmarkedet.
Med loven om minimumsnormeringer i daginstitutioner tilfører vi samlet ca. 1,6 mia. kr. til vores børn fra 2024 og frem.
Og med opkvalificeringspuljen er der også afsat et betragteligt beløb til at understøtte mere uddannet pædagogisk personale.
Det er et historisk stort løft af vores daginstitutioner og en tydelig markering af, at vi prioriterer netop dem højt.
Når vi vælger at prioritere penge til minimumsnormeringer i daginstitutionerne, er det, fordi vi ønsker at investere i pædagogisk kvalitet, hvor vi sammen stadig har et arbejde at gøre.
Jeg vil godt understrege, at det står forældrene frit for at hjemmepasse deres børn – selvfølgelig.
Vi vil i stedet prioritere at understøtte dagtilbud, hvor der er pædagogisk personale, som styrker de fællesskaber blandt børn, som vi mener er så gavnlige.